text: Vejle og Sønderborg går i sort 
  27 marts 2014 kl. 11.41
  På lørdag mellem 20.30 og 21.00 slukker Vejle og Sønderborg Kommune lyset i kamp for klimaet. Det gør kommunerne i anledning af Earth Hour, der en verdensomspændende event skabt af Verdensnaturfonden.
  Hvis gadelyset slukker lørdag aften på samme tid i Sønderborg og Vejle Kommune, er det ikke et tilfælde. Det eneste, der vil være oplyst i Sønderborg Kommune, er gader med trafiksignal, i rundkørsler og ved fodgængerovergange.
  - I Sønderborg tager vi kampen op mod de globale klimaforandringer. Vi har lavet vores egen vision, ProjectZero, om at området skal være CO2-neutralt senest i 2029. Alle borgere kan gøre en lille indsats ved at slukke lyset en time på lørdag, siger Erik Lauritzen til Sønderborg Nyt.
  I Vejle vil de også være med til at sætte fokus på klimakampen
  - Vi synes det er vigtigt, at blive ved med at sætte fokus på klimaet og de forandringer, der sker i øjeblikket. Derfor vil vi gerne vise vores engagement ved at deltage i Earth Hour, siger formand for Natur & Miljøudvalget, Søren Peschardt, i en pressemeddelelse.
  I Vejle svarer den halve times mørke til en besparelse på 2.000 kWh eller cirka 4.000 kroner.
  Læs mere om Earth Hour på WWF's danske side her
  